ઊર્જાની બાબતમાં ઝીણું કાંતતા શ્રી કનુભાઈ કામદારે પ્રકૃતિ નામની સંસ્થા શરૂ કરી છે. તેઓ મને હિસાબ માંડવાનું કહે છે કે એક વર્ષમાં એક વ્યક્તિ માત્ર એક જ ડ્રાય સેલ વાપરીને ફેંકી દે તો દેશમાં નકામા સેલનો કેટલો મોટો ઢગલો થાય. એક અબજ સેલના ઢગલાની કલ્પના કરી જુઓ. એનો ઝેરી કચરો જમીનમાં જાય. એને વનસ્પતિ ગ્રહણ કરે અને અંતે આપણા આહારમાં આવે. ઊર્જાના પરંપરાગત સ્ત્રોત ખૂટી રહ્યા છે અથવા તો તેને લીધે પ્રદૂષણ વધતું જાય છે. વળી ઊર્જાની જરૂરિયાત પણ વધતી જાય છે. આવા સમયમાં સૌથી સ્વચ્છ અને મબલખ પ્રમાણમાં મળતી સૌર ઊર્જાને નાથવી જોઈએ. દક્ષિણ આફ્રિકાનાં ગ્રામીણ વિસ્તારોમાં તો સૌર ઊર્જાનો ઉપયોગ વ્યાપક પ્રમાણમાં થાય છે. ભારતમાં, ખાસ કરીને ગુજરાતનાં ગામડાંમાં પણ સૌર ઊર્જાને કામે લગાડવી જોઈએ.